Video: Busdrywer geskors oor videoDie busbestuurder het op ’n sperstreep by twee vragmotors verbygegaan. Die busmaatskappy Intercape het ŉ bestuurder geskors nadat ŉ video wyd in die sosiale media gedeel is van waar hy op ŉ sperstreep by twee vragmotors verbygaan. Die bus was op Donderdag 13 Desember onderweg van Kaapstad na Durban toe ŉ passasier, Kiewiet Pretorius, wat voor in die bus gesit het, die 25 sekonde lange video geneem het. Daarop kan duidelik gesien word hoe die bestuurder op ŉ draai by twee vragmotors verbygaan. Intercape het die bestuurder intussen geskors hangende ŉ tugverhoor, terwyl klagte van roekelose en nalatige bestuur by die polisie in Durban teen hom ingedien sal word, het die veldtog Arrive Alive op sy webwerf gesê. Die maatskappy se woordvoerder was nie Dinsdagmiddag beskikbaar om kommentaar te lewer nie.